"Niha chatohanai ne, raotojoeein itarai rucuecuruha ne jaannu", nain aitiin 
laeneratecure La Asamblea de las Naciones Unidas canaacaanu que, cana 
temurau nenacauru-cocoainanacaihuri 10 janoniha disiembere ne bana, 1973 
ajaanaa ne bana. Nitohaneein ichacuruhane baihate aitoroatecure cana temurau 
nenacauru-cocoainanacaihuri itolere sacutaain escoela cuhane ereretaain 
beebejeuruha satiin nerelanacaauru leijiin inejeein cautelanaalane coina. 

SATIIN CAA CHAURUATANE QUE NENACAAURU CACHAAURU RAI 
RAUHI 

Nunue 

Satiin, cachaauru raite ne rauhi. Nii jaun, nainihei chaque ereein nihacane 

jaannu, jiniiquiin, raotojoeein, ita cailichanaa coauquelanaala, rauhij iriin nenaa j 

erichaache ne. Nitohanai coitucuhin neniha cachaauruna jaunte, ita cailichairiin 

nihane, ichaoore cachaauru. Nii jaunna, neruujiha saain, itolere cachauru ne 

jerichaanu; itolere raotojoeein ichaohin auiihaneein, niicha esenetai esenetaain, 

niicha coacui que ereerejeein, naojoaain niha cachaauru ne jerichaanu. 

Saain acaauru cachaauru coroatajanemii, saain itolere gobiemooru, nabana aiha 

nejerateein, naojoaain niha rai cachaauru ne coataa. 

Caohachaain ita coaraain, naaojoaain neeuruhine leeocha gobierno aina itolere 

caa chauruatane sacutaain nenacaauru gobiemooru. 

"Caohatoha naain jeriha laurilaurichuru nenacaauru gobierno, caa canaacaanu 

aitoojoan que na jaun, uain caohachaain cachaauru coroataj anecurumii te, 

caoachaain neruujueein neeuruhine. 

"Caohatoha carai," naain ereeuri gobiemooru, esiahen rauhijiriin, caa aitocoaanu 

ne rijijieein tonoraain ichacurumiite raotojoeein jianacoo nenaa nainecurumii, 

saain rai cachaauru. 

Nii jaun te, caohachae saain itolere neein coitucuuruha saain cachaauru ne 

caohachae, rauhij iriin ichacuruhane coina. 



CARITIIN TE AITUCURE LAURILAURICHURU CAJE UNACAURU 
CURAANAACURU ITATAOJIAIN 

Nii jaun, itolere sacutaain cachaauru relauruhinete, coitucuhin, "Naojoaain te 
chuisi ne cana rai rauhi," naain coticuuruhine cachaauru laurilaurichuru 
nenacaauru. Nitohaneeinte, jeraaen cuujuein nitohaniha cureein. 

Articulo 1 . 

Ita rijiicha itolere cacha. Aihana jaun, ita belaain, naojoain neuruhine 
laurilaurichuru nenacaauru aina itolere cachaauru. 

Articulo 2. 

Satiin cachauru raite ne, jericha nejeein acaauru rai rauhi, ita jeloon cuhin. Nii 
jaun, nihei chatohaneein, jichojoai, bacauha, ijiaen, jorio, batirichuru, coriqui 
neba, cailichai cacha, cocoamo, shipibo, acoarona, saain niichuru te jericha 
nejeein ne, acauru rai rauhi. 

Articulo 3. 

Aihana jaunte ne, satiin cachaauru rai rahui, raotojoeein rerohecaeraelanaala, 
jerihane tocohaneein ichaoha cacha ne coina. 

Articulo 4. 

Aihana jaun, nijiaonriha atebihaen rai cha que erenaa rijitiin, namute cacha 
letoain niha cachaaurune. 

Articulo 5. 

Jiaonriha chunei cacha cunaitain, naojoain neeuruha cocoainanacaihurine. 

Articulo 6. 



Cha rijijiein teein ti neseeu nenacaauru que suujua acateein caohachaain raaure. 
Nii rijijiein chu joaenreein nirljleln nenacaauru cachaauru- nuna cocoaicha 
naojoain que suujua acateein caohachaain coaraain naojoain neeuruhine 
cocoainanacaihuri. 

Articulo 7. 

Joaenreein cacha, niha acaauru rai chatohanai ine, cocoainanacaihuri rai 
ereeuruhinete, acaauru coroatajanemii cocoainanacaihuri te aitoha caa rauhi ne 
riJIJIeln neine cachaauru rai rauhi. 

Articulo 8. 

Rauhijiriin caa erenaa tonoraain ichacureniha cocoainanacaihurine acaaru 
curaanaa rai beeuruhine cachaaurute, rucuecuruhine acaauru aina acaauru 
curaanaa. 

Articulo 9. 

Jiaonriha, atiin joaenreein leera colane cacha mucuhin caresero cuhane teein, 
naojoain neeuruha cocoainanacaihurine. Chaen chu, coa nii natane caje sitaaln, 
leeocha ataneu letoauruha cocoainanacaihuri, joaenreein leera colane. 

Articulo 10. 

Satiin cachauru raite ne rauhi, casetecaa cocoainanacaihurine ajiiniha ereein 
naojoaunruha en coina. Baaso ichaain, chatohaneein cacha basijiauhin 
naojoaain neeuruha cocoainanacaihurine leeocha cocoainanacai, n ii 
cocoainanacai arai nihei, que rucuerateeuruhine cachaauru. Chaen chu 
chatohaneein cocoainanacaihuri rai chatohaneein ichaain asijiauhin, naojoaain 
niha cacha ne, jericha nejeein leeocha cocoainanacai, nii cacha arai nihei 
cocoainanacai que rucuerateeuruhine. Chaen nii neruujue bana, aonaa ne coina 



turuha cacha ne, jiaonriha sitaain, naojoaain niha cocoainanacai te neruujiha nii 
ine aonaain, neeuruhine cachaauru. 

Articulo 11. 

1. Caohachaai, rucujuelanaala cacha casetecaain niha cocoainanacai ine. 
Caohachaain coitucuhin, "Esihaen te chuhisi, baaso ichae," naain 
caohachaain coitucuera lanaala joaenreein cacha casetecaain niha 
cocoainanacaine caohachaai. 

2. Jiaonriha jaiti cocoaaerae nihane jana chatohanai ichaa cacha ne 
mucuhin neeuruha cocoainanacaihurine. 

Articulo 12. 

Satiin cachauru coaramii cocoainanacaihuri. Nabana leijiiin cacha nenajau 
turuhin reroecanaa coacuhin ninahuene. Aca te naojoaain, n e chu aansaaineein 
ne, "naain joaenreein que ereein ita reroecanaa coacuhin naojoaain neeuruhane, 
nabana cocoainanacaihuri netonai nii esenetaain, cacha reroecanaa coaucuruha 
ne coataa. Jiaonriha chu chaen, leijiin cacha rai, letono quiricha raain, coaraain 
naojoaunruha nejelaauru ne. 

Articulo 13. 

1 . Niha rauhi, satiin cacha rai, chunijiu ichaonaa jerihana jaun ichaoha ne 
coina. 

2. Chaente chu ne, satiin cachaauru rai rauhi, chunijiu atane cuhin ichaonaa 
jeriha ne ichaoha cuuruha ne coina. Chaen te chu ne, acaauru rai rauhi, 
jeliha natane caunaa jerecuruha ne, caauruha ne coina. 

Articulo 14. 

1. Niha rauhi, niha reroecaera natane ne, chunijiu nejelau atane cuin 
raotojoeein ichaaouruha cachaauru ne jaan nu. 



2. Jana, chatohaneein soserena neein, asijiauto neein, naojoaain niha cacha 
ne, nihei rai rauhi, nejelau atane cuhin soroha ne coina. 

Articulo 15. 

1. Satiin cacha rai te ne rauhi, nataneu-nenacaauru laurijira niha ne baiha 
nejelau atane nenacaauru laurijira niha cuha cacha ne. 

2. Niichuru jericha nejeein nataneu caoachaain coaracuruha naraichuru ne 
rijijiein caoachaain coaracurumii nejelau atane nenacaauru. 

Articulo 16. 

1. Niha rauhi, ita rijijiein ichauhena neeuruhane, ene aina ita raain 
naaojoaunruha cachaauru ne jaan nu. Jericha nejeeinte quicha rai niha 
rauhi ne rijijiein, ne, enecuru rai rauhi. Coa chu chaen, chatohaneein 
bacauha, cocoamo, ijiaen, naaojoaainejeein ranaa jerihajoaenreein, ene, 
quicha, naaojoaaine, coa caohateeuruha. 

2. Aca jeria ne jana, jereniha nii ene ne jana, raa cacha ne, caohachaai. 

3. Ene raain niha quicha ne, coaracurumiin cocoainanacaihuri; nabana 
charijieinejeein ita que nererojoecaain ita jianecuruha ne coataa. 

Articulo 17. 

1. Satiin cachauru rai te ne rauhi, rai rucuheleeuru, rai atane, naaojoaain 
erora neein niha ne coina. 

2. Chaen chu, joaenreein coreniha rai rucuheieeuru, rai atane, naaojoaain 
caje sitaanaa nainihei cacha, nihei cocoainanacaihuri niha natiin. 

Articulo 18. 

Niha satiin cachauru rai rauhi, Cana Coaunera ere esenetaain tonorana jeriha 
ne, tonoraauruha jianacoo neein cha que tonajelanaala ne coina. 



Articulo 19. 

Niha chu chaen rauhi cachaauru rai, niicha coacui, cachauru rai beein, 
naaojoaunruha ne coina. Nainihei nii coreniaa acaauru mucuhin niha 
cocoainanacaihuri ne. 

Articulo 20. 

1 . Niha chu chaen, cachaauru rai rauni ita taojiaain chaelai que ereereena 
jerecuruha ne, ichacuruha chaelai que tonajelanaalane coina. 

2. Niha chu chaen, cachaauru rai rauhi, ita taojieraauru aina nenaa jereniha 
ne, cuheniha ne coina. 

Articulo 21. 

1. Niha chu chaen, cachaauru rai rauhi, necoriha cocoainanacaine 
jerecuruha ne, "Aca aca nemii", naain leijiin coaraain aca jeriha cachaauru 
ne aca cocoainanacainein neme. 

2. Niha cachaauru rai rauhi, "Aca aca nemii," naain ereeuruha saain 
cachaauru ne coina. 

Articulo 22. 

Niha satiin cachaauru rai rauhi, reroecaerae lanaala, raotojoeein neeuruha 
cachaauru ne coina. Niha acaauru reroecaera ne, acaauru coroatajaneine 
acaauru gobiemo. 

Articulo 23. 

1. Niha chu rauhi amihaniha cachaauru ne coina. Niicha rautaai amihanenaa 
coaraain que amihaneeuruha cachaauru ne coina. Niicha rautaai 
amihanenaa coaraain que amihaneeuruha cachaauru ne coma. 



2. Chaen chu, ita rijijiein amiania cacha ne, ita rijijieein core raauruha ne te, 
caohachae. 

3. Raujiaain caohachajeein canaauruhine amihanenacaaurute, raotojoeein 
sinij iera aina jiniiquiiin, bereecuru aina raotojoeein ichaooruhine 
chacaauru. 

4. Niha chu cachaauru rai rauhi, niha chatohanai, ne, ita taojiaain jiniiquiin 
fatoroon aina rucuhecuruha ne coina. 

Articulo 24. 

Niha chu rauhi, le janonaa cuhane nesuruhin basiijiin nebetacaain naaojoaain 
neeuruha cachaauru en jaan nu. Niha chu cachaauru rai rauhi carajaain 
amihaneeuruha ne, acaauru rai nebetacanaa tiha fatoroon core aina ne coina. 

Articulo 25. 

1. Niha chu chaen rauhi, biinaa, camotojoe, canaanaihuru, cunaitenacaauru, 
naaojoaihunri coroatajaniha gobierno ne coina. Nabana escoela que 
lanaain, nabana itolere que lanaain neeuruha itolere cachaauru ne coataa. 

2. Chaen chu, leeochaauru coroatajaniha ne amuritoheriin, jelai neein 
canaanai siirichaauru enecuru coroatajaneeine, nii beree aina 
curuaecaain gobierno. Chaen chu ujuateje rijijiein, nenacaauru 
canaanaihuru coroatajaneeine gobierno. 

Articulo 26. 

1. Niha satiin cachaauru rai rauhi, core colane nirijiein nerelaain naaojoaain, 
quiricha inain naaojoaain niha cacha ne coina. 

2. Chaen escoela cuhane nerelaauruhine itolere que, raotojoeein j iniiquiiin, 
ichaonaa nijianai que, nerelaauruhine te, joaenreein bacauha aina nia 
natiin, raotojoeein ichaooruhine. 



3. Niha rauhi, bereecuru rai, niicha rautai escoela coaraain, cuu bereecuru 
teein naaojoaain niha inacaauru nejaan nu. 

Articulo 27. 

1. Niha chu chaen, cachauru rai rauhi, niha besta ne, niha chatohanaine, ita 
taojiaain, naaojoaain neeuruha cachauru ne, cunaa jerei cuhin, naaojoaan 
ne coina. 

2. Niha rauhi, cachaauru rai, chatohanai niicha coitucui ichaain que 
necoreteein core raa cachaauru ne coma. 

Articulo 28. 

Satiin cachaauru rai te ne rauhi, esihaen rauijiriin caa rauhi cuhane aitoha ne 
rijijiein. 

Articulo 29. 

1 . Chaen chu, ita coroatajaneeuruhine cachaauru, ita acatiha tacaain. 

2. Nihei, chunei cacha rai rauhi, leeocha cacha rai rauhi que nererojoecaain 
niha cacha nejaan nu. 

3. Chaen chu, nainihei caa icharaauru aina nererojoecaain niha cachaauru 
nejaan nu. 

Articulo 30. 

Nainihei chu, chunei gobierno, atane curuanaa, naaojoaain niha natiin, caa rauhi 
ichara nichaanu ne aina nererojoecaain neeuruha nejaan nu. 



